b'\n_START_ARTICLE_\nSvoboda panorame\n_START_PARAGRAPH_\nSvoboda panorame je pravica javnosti do ustvarjanja dvodimenzionalnih posnetkov (fotografija, film) javnih prostorov ter proste uporabe teh posnetkov. Gre za dolo\xc4\x8dilo v zakonski ureditvi nekaterih dr\xc5\xbeav, ki omejuje avtorske pravice avtorjev del, trajno postavljenih na javnih mestih, kot so zgradbe in skulpture, ter daje vsakomur pravico ustvarjati izpeljana dela. Izraz je direkten prevod nem\xc5\xa1ke fraze Panoramafreiheit, od koder je kasneje pri\xc5\xa1el v uporabo v angle\xc5\xa1\xc4\x8dini kot Freedom of Panorama. Podobna izjema je po\xc5\xa1tena uporaba, kjer pa je pogosto te\xc5\xbeko potegniti lo\xc4\x8dnico med ustrezno in neustrezno uporabo._NEWLINE_Zakonodaje razli\xc4\x8dnih dr\xc5\xbeav priznavajo razli\xc4\x8dne obsege te svobo\xc5\xa1\xc4\x8dine. Enega najcelovitej\xc5\xa1ih primerov pozna Zdru\xc5\xbeeno kraljestvo, kjer je dovoljeno ustvarjati in uporabljati posnetke vseh umetni\xc5\xa1kih del na javnih mestih, vklju\xc4\x8dno z zgradbami, skulpturami, modeli zgradb in notranjo opremo javno dostopnih prostorov. V Zdru\xc5\xbeenih dr\xc5\xbeavah Amerike je definicija v zakonu o avtorskih pravicah o\xc5\xbeja in zajema le stavbe \xe2\x80\x93 torej zgradbe, namenjene prebivanju, ne pa mostov, jezov, pe\xc5\xa1poti in ostalih pomo\xc5\xbenih zgradb ter samostojnih skupltur. Na drugi strani so dr\xc5\xbeave, kot sta Francija in Italija, ki prepovedujejo vsakr\xc5\xa1no uporabo posnetkov avtorsko za\xc5\xa1\xc4\x8ditenih zgradb. Direktiva Evropske unije o informacijski dru\xc5\xbebi iz leta 2011 sicer vsebuje dolo\xc4\x8dilo, enakovredno svobodi panorame za vsa arhitekturna dela, vendar je neobvezno, tako da je ureditev prepu\xc5\xa1\xc4\x8dena posameznim dr\xc5\xbeavam \xc4\x8dlanicam. _NEWLINE_Slovenski Zakon o avtorski in sorodnih pravicah (ZASP) v 55. \xc4\x8dlenu pravi, da \xc2\xbbDela, ki so trajno v parkih, na ulicah, na trgih ali na drugih splo\xc5\xa1no dostopnih krajih, so v prosti uporabi.\xc2\xab, vendar prepoveduje uporabo dvodimenzionalnih posnetkov v pridobitni namen. V praksi to pomeni, da je brez izrecnega dovoljenja avtorja neki objekt (kip, zgradba,....), ki mu \xc5\xa1e niso potekle avtorske pravice, dovoljeno fotografirati za osebno rabo, prepovedana pa je \xc5\xbee objava v \xc4\x8dasopisu (saj ima izdajanje \xc4\x8dasopisa pridobitni namen), na turisti\xc4\x8dnem portalu ipd.'